Nato-øvelsen: Svenske og finske soldater på vei mot grensen 
Om få dager skal en svensk-finsk hæravdeling,  mer enn 5000 soldater, krysse den finsk-norske grensen og rykke nordover mot Kautokeino. –  Vi skal ta oss nordover og åpne vei, slik at ytterligere styrker kan komme etter og trykke tilbake en tenkt inntrenger, forklarer den svenske brigadesjefen Gustav Dufberg. Grensekryssingen under den store Nato-øvelsen «Nordic Response 2024» er historisk. – Vi skal gjøre noe vi aldri har gjort før, supplerer hans finske kollega, oberstløytnant Sini Kouri. Finland har vært medlem i Nato i 11 måneder. For første gang er deres infanterisoldater på vei mot Norge i en øvelse med utgangspunkt i Nato-paktens artikkel fem, om at angrep på et Nato-land utløser støtte fra alle andre medlemsland. Står ved Natos dør  Bare de aller siste formalitetene gjenstår nå, før Sverige kan få sitt Nato-medlemskap om få dager. Tirsdag ble det offisielle dokumentet fra Ungarn undertegnet av president Tamas Sulyok og sendt til amerikanske myndigheter. Dermed kan generalsekretær Jens Stoltenberg overlevere den formelle invitasjonen til Sverige.  Og når det blågule flagger kan heises utenfor Nato-hovedkvarteret i Brussel, er Sverige endelig på innsiden av Nato. Men senere denne uken skal Sverige og Finland komme Norge til unnsetning i den første store Nato-øvelsen hvor Norges nærmeste nordiske naboer er på innsiden av forsvarsalliansen.  Fire mil fra grensen  I den nordfinske byen Hetta - 40 kilometer fra grensen mot Norge og Finnmark -  har de svenske og finske soldatene trent seg sammen til en felles divisjon for denne øvelsen - 2500 hær-soldater fra hvert land. De har trent på ulike stridsteknikker. Droner har surret i luften for å holde oversikt over avdelingenes nære omgivelser. VG var til stede i Hetta tirsdag formiddag, da divisjonen viste fram noen av sine ferdigheter for skandinaviske medier. – Om et par dager skal vi angripe nordover og ta oss over grensen til Norge, i retning Kautokeino. I min brigade har vi finsk rakettartilleri, vi har luftvern og vi har med spesialsoldater, forklarer den svenske obersten, Gustav Dufberg. – Jeg har forstått det slik at vi vil bli øvd mot norske styrker som skal rykke sørover fra Alta, legger han til. – Hva skjer for din avdeling når Nato-medlemskapet er klart? - Dette er viktig for oss. Siden 2019 har vi hatt et tett samarbeid og hyppige øvelser sammen med den finske hæren. Men det er først når de tre landene i nord er i samme styrke og kan fullt ut legge planer sammen, at vi blir enda sterkere, sier Dufberg.  Kommer på lørdag  Lørdag skal den historiske grensekryssingen fra Finland til Norge finne sted - hvis alt går som planlagt. Men Forsvaret og øvingsledelsen er pålagt å ta hensyn til beitende reinsdyr.  De har også lovet å ikke forstyrre Finnmarksløpet med sine hundesleder som går i området omtrent samtidig. – Å operere i områder med reindrift er rutine for oss, beroliger den finske oberstløytnanten Sini Kouri. Jegerbataljonen som hun leder, har sin base i Sodankylä, 250 kilometer mot sørøst.   De er i kjent terreng, og i kjent klima. Den svenske brigaden har sin hjemmebase i Boden, 300 kilometer sørover.  Likevel: Kulden er styrkenes fiende nummer en i denne øvelsen.  Lærer dronebruk  De svenske og finske soldatene tar med sin erfaring fra arktisk krigføring. Men de har også  med ferske lærdommer fra Ukraina-krigen på vei nordover mot Kautokeino: – Utstrakt bruk av droner er jo noe nokså nytt for oss. Vi lærer raskt hvordan vi kan bruke droner til å skaffe oss et situasjonsbilde av hva som skjer rundt oss, men også for å beskytte oss, sier oberstløytnant Kouri.  –  Både bevæpnede droner og overvåkningsdroner? – Det er riktig, sier hun.
Over 5000 svensk-finske soldater vil snart krysse den finsk-norske grensen i den historisk Nato-øvelsen «Nordic Response 2024». Øvelsen har utgangspunkt i Nato-paktens artikkel fem, om at angrep på et Nato-land utløser støtte fra alle andre medlemsland. Grensekryssingen er ment å representere samarbeidet mellom Norge, Sverige og Finland som styrker forsvarsalliansen.